b'\n_START_ARTICLE_\nConfedera\xc8\x9bia Rinului\n_START_SECTION_\nIstoric\n_START_PARAGRAPH_\nLa 12 iulie 1806 16 state de pe teritoriul actual al Germaniei au semnat Tratatul Confedera\xc8\x9biei Rinului (Rheinbundakte), trec\xc3\xa2nd de la Sf\xc3\xa2ntul Imperiu Roman la o confedera\xc8\x9bie ce unea peste 20 de state germane. Napoleon era protectorul acestei alian\xc8\x9be. La 6 august, dup\xc4\x83 un ultimatum venit din partea lui Napoleon, Francisc al II-lea a renun\xc8\x9bat la titlul de \xc3\xaemp\xc4\x83rat \xc8\x99i a declarat Sf\xc3\xa2ntul Imperiu Roman dizolvat. \xc3\x8en anii urm\xc4\x83tori, alte 23 de state germane au aderat la confedera\xc8\x9bie, dinastia habsburgic\xc4\x83 a lui Francis urm\xc3\xa2nd s\xc4\x83 conduc\xc4\x83 r\xc4\x83m\xc4\x83\xc8\x99i\xc8\x9bele imperiului sub numele de Austria. Numai Austria, Prusia, Holsteinul danez \xc8\x99i Pomerania suedez\xc4\x83 au r\xc4\x83mas \xc3\xaen afara confedera\xc8\x9biei, f\xc4\x83r\xc4\x83 a se lua \xc3\xaen calcul malul vestic al Rinului, \xc8\x99i Principalitatea Erfurtului, anexate de Imperiul Francez._NEWLINE_Conform tratatului, confedera\xc8\x9bia urma s\xc4\x83 fie condus\xc4\x83 de corpuri constitu\xc8\x9bionale comune, dar statele individuale (\xc3\xaen special cele mari) doreau suveranitate absolut\xc4\x83._NEWLINE_\xc3\x8en locul unei conduceri monarhice, precum Sf\xc3\xa2ntul Imperiu Roman, cea mai \xc3\xaenalt\xc4\x83 pozi\xc8\x9bie \xc3\xaen cadrul confedera\xc8\x9biei era ocupat\xc4\x83 de Karl Theodor von Dalberg, fostul Mare Cancelar, care acum de\xc8\x9binea titlul de Prim Prin\xc8\x9b (Prince-Primate) al confedera\xc8\x9biei. Astfel, el era pre\xc8\x99edinte al Colegiului Regilor \xc8\x99i lider al Dietei Confedera\xc8\x9biei, un corp cvasiparlamentar care nu a fost niciodat\xc4\x83 \xc3\xaenfiin\xc8\x9bat efectiv._NEWLINE_Confedera\xc8\x9bia era, \xc3\xaenainte de toate, o alian\xc8\x9b\xc4\x83 militar\xc4\x83: membrii trebuiau s\xc4\x83 livreze cantit\xc4\x83\xc8\x9bi mari de personal militar Fran\xc8\x9bei. \xc3\x8en schimbul cooper\xc4\x83rii, unii conduc\xc4\x83tori de stat primeau statut superior: Baden, Hessa, Cleves \xc8\x99i Berg au devenit Mari Ducate, iar W\xc3\xbcrttemberg \xc8\x99i Bavaria regate. Statele puteau de asemenea deveni mai mari \xc3\xaencorpor\xc3\xa2nd numeroasele Kleinstaaten - foste mici state membre ale imperiului desfiin\xc8\x9bat._NEWLINE_Dup\xc4\x83 \xc3\xaenfr\xc3\xa2ngerea Prusiei \xc3\xaen fa\xc8\x9ba Fran\xc8\x9bei din 1806, multe state de m\xc4\x83rimi mici \xc8\x99i medii au aderat la Rheinbund. Confedera\xc8\x9bia \xc8\x99i-a atins apogeul \xc3\xaen 1808, av\xc3\xa2nd patru regate, cinci mari ducate, 13 ducate, 17 principalit\xc4\x83\xc8\x9bi \xc8\x99i ora\xc8\x99ele hanseatice libere Hamburg, L\xc3\xbcbeck \xc8\x99i Bremen._NEWLINE_\xc3\x8en 1810 p\xc4\x83r\xc8\x9bi mari din Germania de nord-vest au fost \xc3\xaencorporate rapid de Imperiul Napoleonian, pentru a urm\xc4\x83ri mai bine embargoul comercial cu Marea Britanie, Sistemul Continental._NEWLINE_Confedera\xc8\x9bia Rinului a disp\xc4\x83rut \xc3\xaen 1813, dup\xc4\x83 campania e\xc8\x99uat\xc4\x83 a lui Napoleon \xc3\xaempotriva Rusiei. O mare parte din membrii s\xc4\x83i au trecut de cealalt\xc4\x83 parte \xc3\xaen timpul B\xc4\x83t\xc4\x83liei Na\xc8\x9biunilor, c\xc3\xa2nd devenise evident faptul c\xc4\x83 Napoleon va pierde R\xc4\x83zboiul celei de-a \xc8\x98asea Coali\xc8\x9bii.'